정조 23년
己未三月初七日辰時上御熙政堂藥房入診大臣備局堂上引見來待卿宰三司同爲入侍時藥房都提調李秉模提調金文淳副提調李書九記事官金啓溫記注官金景煥編修官洪樂游行右承旨李勉兢左副承旨金啓洛右副承旨鄭尙愚同副承旨兪漢寧事變假注書任百禧右議政沈煥之水原留守徐有隣判敦寧洪良浩行上護軍鄭民始咸鏡監司具㢞行大護軍李致中李秉鼎權吏曹判書李時秀禮曹判書黃昇源戶曹判書趙鎭寬右參贊徐邁修大護軍趙心泰蔡弘履判尹李鼎運同知中樞府事徐有大左尹申大顯行護軍沈基泰刑曹參判李漢豐禮曹參判閔台爀行護軍李祖承工曹參判李義弼兵曹參判金熙朝右尹洪聖淵同知中樞府事李鎭復行大護軍崔東岳行護軍李得濟尹得逵李潤慶鄭觀采李章漢李宗胤吏曹參議李翊模戶曹參議洪樂恒兵曹參議朴奎淳參知李祉永刑曹參議朴基正工曹參議趙觀鎭大司諫宋銓副應敎金羲淳掌令玄重祚鄭澣持平李東宇南惠寬校理尹羽烈曺允遂副校理南履翼李貞運正言尹涵李敬參修撰韓用鐸金履載副修撰尹益烈朴崙壽直提學徐龍輔李晩秀原任直提學鄭大容原任直閣南公轍金祖淳檢校待敎沈象奎檢校待敎李存秀醫官柳光翼金孝儉李敬培李周憲朴春源李惟鑑玄必采丁希泰等以次進伏訖秉模煥之等曰屢日離次齋居之餘觸冒風寒夙駕郊館夜間聖體若何上曰一樣而但時有煩熱之症矣秉模等曰日氣尙寒而有熱候下情不勝悶慮矣王大妃殿氣候何如上曰一樣矣秉模等曰惠慶宮氣候何如上曰向有下敎於卿等矣其前旣未得如例直宿故外廷猶未詳知而今則諸節漸臻康復下情慶幸矣秉模等曰元子宮氣候何如上曰好在矣上曰近來承宣多闊略於格例史官進前大臣問候而承宣尙不進伏格例間事皆如是生疎矣昨以禁堂問啓有所酬應而院規甚嚴自玉堂東壁以下尙不得橫行於喉院廳上則各司吏胥尤何敢陞廳而今聞金吾書寫書吏輩濫入房內以此之故搜出配案之際至有院隷捽下之擧云此事卿亦聞知否秉模曰臣亦聞之矣上曰今日之召見卿等者蓋以自經今春以後上自朝臣下至輿儓皆是瘡痍之餘而纔經動駕連日勞憊予則便憇而使卿等又復經夜奔奏有非體下之道故日前批答中雖不以今日爲召見之期而有此引接矣然而卿等必欲求對故予亦不得已召見而今雖召見亦豈有別般說話乎當以向批餘意略言於卿等矣大抵丙申處分大義姑舍以保世臣之意不得不然以我先大王盛德至善未及照燭也故未有處分若其凶謀彰著之後則必當斷以大義置之公法矣此予當日處分卽所以明先王之心而彼雖婦女先王之所鍾愛也昔年之同氣也在予爲屬尊也鍾愛則猶近於私而體昔年同氣之情伸寡躬屬尊之誼則今日處分亦不可不然矣向者批旨中以世龍妻事引喩爲說或以爲龍妻則只是應坐與此有異云而究其事實則亦有不然者當己丑五月仁廟大漸之時趙女在莊烈大妃前持筆墨請書一字此其陰謀叵測宗社安危間不容髮之時故孝廟推下趙女於大造殿月臺下使不得逞其凶計趙女之罪顧何如而龍妻實有參涉於其間者非但爲應坐而已故當日處分如此而今事則與龍妻猶或有間矣以事理言之亂萌未杜憂虞尙在則予豈以私恩揜公法而今則無憂虞之可言卽不過尸居之一老婦女也今聞百病交攻奄奄垂盡在今疏釋亦未爲不可而乙卯徒案爻周之時則卿等果力請還置故以不欲牢拒之意暫爲輿送城外卽令還入京第若以龍妻故事而言之則自絶島宥還也事端稍定朝廷鞏固亦無一分可虞之端故當日廷臣只以公法爭之而已不甚覆難而猶難於遽然全釋故孝廟使之入置於慶熙宮之備邊司其時廷臣亦豈有不知之理乎上而必欲曲保下而不至力爭留此隙地擧措似近於苟且而此非不誠而然也欲使在廷之臣目慣耳熟之後始得全恩今日之事政亦與此相類矣初則欲待來頭曠蕩之時有此處分矣先王諱辰隔日而丙申以後始御先王禮陟之闕自到興化門及至崇政殿觸境追惟不知何以爲心昌德之永慕堂卽仁元聖后昇遐之室而先朝常臨是堂追慕彌篤予於今行亦不得一往集慶堂近處蓋以追慕往日無以爲懷而伸誠無地寓慕無所雖有萬倍過於此者苟有可以一分表此日者則可以爲之矣旣又思之當日之如彼處分今日之如此處分非但爲時措之宜而已雖以先朝斷恩之聖念亦必悅豫而不以爲厭斁矣雖然此是明義錄中開卷初義則卿等之必不欲奉承亦不可謂非而向以俗所謂瞽睡已有所引喩者全釋與宥釋到今有何關係乎入處京第已在於乙卯金吾徒流案前此亦已爻周則有何全釋與否之更論而特以筆之於書頒諸朝紙始在於今日故如是爭執今雖還收全釋之敎全釋則固自如矣今雖還送城外畢竟則又當入處矣然則爭執於此事豈不反歸於不誠乎如彼垂死之喘置之京第固亦何妨而龍妻則其後族屬餘孽又有干犯於逆案者猶且一味宥恕曲盡全恩之方今之朝廷雖不及古之朝廷豈不思所以承順之道乎自古在懿親之屬者自當別論而其時則危疑之甚事勢不得不然故昭載其罪案於明義錄中而至於戡亂錄闡義昭鑑之例則推戴之逆皆亦拔之書中此亦故事而以極層義理言之拔之是亦一道義理則必無因此湮晦之慮而此敎之言於卿等亦足爲講明義理之一端矣今則丹書自如全釋已久而賓啓庭請若是紛紜苟使古大臣當之必無是事矣且以昔年之心仰推則尤必與先朝斷恩之聖念有異洋洋陟降鑑臨在上先朝聖意則或以卿等之言爲肯可而昔年之心則必不如是在予仰體之道烏可無今日處分乎以義理言之則戡亂昭鑑之已例可據也以事理言之則所仰體者卽昔年之心也實情實理實義無出於此自今日更勿相持期於究竟好矣秉模曰臣則素無學識每承聖敎竊仰其至正至當若夫義理關頭則惟有篤信聖人雖片言單辭中心服膺不敢毁墜而愚夫愚婦之賤亦或不能無一得之見故聖人所以必擇於芻蕘之言者此也惟我殿下當此日臨此闕思其居處思其笑語孝思藹然思所以寓慕伸恩伊日下敎臣等亦非不知聖意之萬一而若以我先王斷恩之聖念推之則聖敎所謂體先王之心者臣意則恐不然矣上曰俄已悉諭而其時處分不得不然者卽所以明先王之心也今日處分不可不然者卽所以體昔年之心也在先王之心則明字箚着在昔年之心則體字箚着伊日下敎則在於此闕此日也故只以明先王之心體先王之心爲敎而明字體字如是分看則義理又自別矣秉模曰昔年之心卽先王之心明與體恐不可兩看而大抵聖人御世必以刑賞爲先雖三代以前必有一二大處分而後天下率服治道寧謐至於此賊則一自丙申處分以後八域震動威斷赫然數十年揮廓整頓使龍蛇而盡化爲赤子者其效實本於此雖在堯舜之世亦豈無思亂之徒而不敢萌諸心發諸口者以其有一二大處分爲能鎭服臣民故也殿下今雖以瞽者之睡爲敎而此是明義錄義理大關此而全釋則不逞潛伏之類安知不藉重聖敎以爲剖毁義理之計乎此未必皆具凶肚逆腸而然其欲漫漶義理破棄隄防者必欲其無是書一部明義將爲空言而自麟漢諸賊以下皆必生心矣此而奉承則今日朝廷其可曰有臣子乎上曰古人之氣節習尙比今時何如而雖以臺閣之爲執法之官尙有一二敢言之人倡爲全恩之論不少爲諱以今氣節之委靡習尙之渝惰而語到此等懲討則無非唐之魏徵漢之汲黯此其故何哉古之人所以大過人者能於衆論崢嶸之中獨立異議其言則雖似危言而不言之中裨補君德爲不少所謂今人之人人直言者予不欲誣一世而見今時態俗習必以爲如是而後予乃樂聞也若從此等風習痛祛而亟改之使有移風易俗之實效則億萬斯年之基亶在於斯矣至於此事則初無爭不爭之可論卿等所請果何事也秉模曰向下傳敎先請還收而臺啓則惟願次第允從矣上曰傳敎今雖還收而全釋則自如矣非難於還收而此豈不不誠乎秉模曰先從傳敎而還收則臣等當更有所請矣上曰宥釋則前已宥釋而今番則只欲頒示文蹟而已前旣不爭執則今何爭執乎煥之曰僚相已爲盡達而大抵義理有本末亂賊有源委自某年義理而爲乙未義理自乙未義理而爲丙午義理乙丙亂賊鄭妻卽其根括而麟謙恒簡養厚啓能輩諸賊孰無奧援於鄭妻者乎當此日御此闕聖心之靡不用極臣亦仰揣而臣於入侍之路過尊賢閣前追思往事驚心痛骨今若使宗社神人所共討所共誅之賊遽爾宥釋以此傳敎頒之八方垂諸後世則明義錄將爲無用之書而國不國人不人矣臣本無才能濫被恩造所以藉手事君者惟此義理而已無此義理則國綱何以維持人紀何以扶植臣等有死而已不敢奉承矣上曰卿言過矣過矣煥之曰臣等前日未能力爭之罪無以自贖而其時則京第之入處猶在於有無疑似之間今則旣已明頒傳敎又且全宥其罪名矣秉模曰明義錄中雖不拔之而此無異於已拔矣上曰今日則必欲從容感動使卿等奉承此外更無容他說矣煥之曰徒案則雖曰爻周而罪名則尙在矣今則竝與罪名而全宥之莫非臣等誠淺之罪而殿下何不爲宗社大計耶未蒙兪音之前臣雖萬萬無狀何敢靦然抗顔於百僚之首乎民始曰縷縷聖敎固仰孝思之卓越臣等亦豈不感動而帝王之孝在於繼志述事以我先王至聖至明照燭鄭妻之凶謀則必當割恩斷義無所假貸而特以未及照燭未及處分之故尙今生在地上此已爲失刑之大者日前下敎雖以明體二字爲諭而以若罪惡當日處分之失之太寬猶未可謂之明先王之心至於今日則偃處京第殆若無故此莫非臣等不忠不誠之罪大臣之言亦以折柳樊圃之義先請收還傳敎而此係宗社安危之大防到今則惟有夬從三司之請斷以大義然後輿憤可洩矣龍輔曰有天地則有明義錄有明義錄則有鄭妻之罪案今若全宥鄭妻則是無明義錄也臣等何敢奉承此敎乎大容曰有國所重莫嚴者隄防此而毁壞則國何以爲國乎亟許允兪臣等之望也晩秀曰臣於前後每伏承義理無二之敎中心藏誦而先臣嘗撰進明義錄箚子臣時在傍見其屬草每不勝憤惋之忱矣以天道言之今之距丙申不過二紀而是書義理若是撓改若又過二紀則將作何等貌樣乎一己之私恩不可伸萬世之大防不可毁惟有收還成命可以有光聖德矣公轍曰日前下敎旣以明體爲諭今日下敎又以丹書之自如爲諭夫明卽體體卽明豈有二致而今旣全宥其罪名則所謂丹書不過爲空言雖有而若無矣於斯二者穆然深思則必不待群下之請而反汗矣祖淳曰自覆載以來亂逆孰有如此賊者哉名以出置又復入處今則竝與其罪名而宥之隄防尤蕩然矣唯願亟從群請快賜處分焉象奎曰今日下敎以爲彼乃先王之所鍾愛今此宥釋乃所以體先志爲敎而此有不然者逆節彰露之前雖爲先王之所愛而若在彰露之後則以先王聖德必當斷恩置辟今以先王之所曾愛也而有此全釋以爲體先志之道則臣未知其爲然矣民始曰臣等亦嘗與聞於明義錄纂修之時矣是書纂修之時以此賊爲凶逆之魁昭載其罪惡而今又奉行此敎則將爲何如人哉雖小事前後判異則將爲兩截人況此何等大義理大關係而當日之與聞是書者若奉承於今日則其可曰有臣分乎伏望更加三思焉上曰閣臣旣已盡達竝爲就座承旨三司以次進前可也書九曰丙申以後二十餘年之間世道人心專靠此書扶持之力而到今全釋之不足又以䵝昧爲敎今則明義爲無用之書而爲人臣者將何所藉手乎聖明在上豈可使滿廷臣僚皆爲得罪倫紀之人而此非獨臣等之言乃八方黎庶之言感格天聽亟收成命然後今日臣子方可謂有臣分矣上曰䵝昧二字卽指入處京第之尙未明白而非以其罪名爲䵝昧也勉兢曰近年六字刀削臣等年年遭此境而還置之後臣等亦以姑息之計每每捱過矣今則鄭妻罪名直以全釋爲敎聖明之意必以爲近日臣僚旣已耳慣目熟於此等事有此非常之過擧而雖使在廷之臣耳慣目熟於此則必無恬然奉行之理鄭妻而無此罪名則國何以爲國臣何以爲臣乎傳敎頒示以前猶在疑似之間而旣已謄諸文蹟垂之來許則後日之見此文蹟者其不以明義錄爲疑案乎啓洛曰治亂賊莫先於明義理義理者公也不可以私恩而揜之也今此處分恐未免於以私揜公唯有亟收前下傳敎仍允臺請然後義理可明亂賊可治矣尙愚曰臣於日前以前承旨登筵得借方寸之地略陳驚憤之忱而此賊非但殿下之罪人迺宗社之罪人殿下豈可以私恩屈公法乎劇逆之罪名全宥卽御極以後初有之過擧爲臣子者捨此義理而將何所藉手乎伏願亟從三司之請俾國爲國而人爲人焉漢寧曰今日廷臣所以藉手事君卽一部明義也今若全釋此賊則是無明義錄也今日臣子孰敢奉承而自陷於夷狄禽獸之域乎上曰日勢已晩卿宰中秩高人只令奏達可也煥之曰閣臣承宣次第仰請而尙無反汗之音不勝悶菀矣有隣曰殿下之位祖宗之所付託臣民之所仰戴彼旣宗社之罪人則何可以私恩容貸乎以先王之心爲心則割恩斷義更無可議而雖以昔年之心仰體亦當行周公之事至今假息恩已至矣今此下敎孰敢有奉承之人乎亟賜還收臣等之望也良浩曰大臣諸臣旣已悉陳無容更達而自古全恩則猶或有之未聞有逆魁之罪名宥釋者矣秉鼎曰鄭妻之罪名已宥則是鄭妻無罪也鄭妻而無罪則丙申諸賊孰爲有罪者乎擧國崩迫隄防毁墜八方人心將有瓦裂之慮豈有如此過擧乎聖敎中每以犯分爲敎而今日臣下若有一人之能眞箇輕爵祿直言敢諫之人則殿下必不如是矣臣等更以何顔自立於天壤之間乎邁修曰有天地不可無明義錄有明義錄不可無鄭妻之罪以我先大王聖德必不以今日之宥釋爲肯可伏願上以先王之心爲心下循八域臣民之情亟循輿請焉時秀曰鄭妻凶謀方劇之時惟我慈聖炳幾燭姦至誠保護今若宥釋鄭妻則其於慈聖保護之功德何如也奏未畢上曰吏判之奏何可藉重爲說乎吏判罷職吏判則退出可也時秀退出尙愚曰吏判之言非藉重而然矣秉模曰吏判所奏非出藉重筵奏未畢至有譴罷之命誠過中矣上曰乃父故相曾撰進明義錄箚故吏判亦有此奏而此豈無藉重之嫌乎民始曰此是辭不達意而然豈可謂之藉重乎上曰卿宰則有難一一盡奏竝就座三司進前可也銓等曰殿下畀臣等以執法之官臣等只知有法而已此賊爲明義錄諸賊之首而又爲合啓諸賊之首此誠禍之根本亂之窩窟卄有四年之間自島而畿自畿而郊乙卯之入處城闉臣時待罪外邑未能詳知而特以屬籍至近之故尙置地上今又全宥其罪名此莫非廷臣不誠之罪也刑政之中治逆爲最重至有誅亂賊於旣斃之後者誠以得罪倫紀則不可以晷刻容貸也今日朝廷雖無憂虞之可言而以渠負犯尙今偃息三司前啓已作紙上之空言至於罪名之全釋則尤是千萬過中之擧今若先自日前傳敎而反汗則臣等當更有仰奏矣雖以體昔年之心爲敎而昔年之慈愛卽天理人情之當然若其逆節已彰則亦豈不赫然誅討乎臣等旣登前席不得請則不敢退矣秉模曰寒殿久臨下情萬萬切悶而臣等未蒙允許之前豈敢晏然自立於周行乎日前下敎寔出於此日寓慕之聖念而今日還收亦循公議之同然則彼此自不相妨而尤爲增光於聖德矣天下一日無權臣不可一日無重臣此古人之格言而重臣者招之不來麾之不去有所秉執則雖人主之尊不能以力屈而殿下所以待臣等者若是其輕朝廷豈有重臣乎臣等誠未格天不勝悶隘矣上曰卿言大體亦好而雖非卿等之言雖具僚之言苟有可以勉屈者則豈必若是持難乎此事纔已洞諭更無可言者矣煥之曰臣雖愚昧豈不知聖意之萬一而重臣所奏中周公管蔡之言甚爲的當以昔年之心推之則亦必如此矣上自諸宰下至三司縷縷筵奏竟未蒙允臣以何顔自處於具僚之上乎厚被國恩願報絲毫豈敢爲求退之念而忱誠淺薄不能回天小臣則當退而俟罪矣仍退伏階下免冠上曰右相擧措萬萬過矣勿爲免冠卽爲陞殿之意注書往傳也百禧承命下階回奏曰未蒙反汗之前寧被鈇鉞之誅不敢膺命云矣秉模曰今日處義臣與右相無異而右相則未蒙兪音之前必不陞殿如欲慰釋則卽爲還收處分區區之望也上曰右相事萬萬過當矣命書傳敎曰右相擧措雖出於迫不得已此非若此之事又旣質言若此則到今國體事面爲重敬禮有不暇顧況聞今日之敎而爲此擧有非所知於此大臣者右議政沈煥之罷職又敎曰吏判罷職傳敎斯速書出可也秉模曰僚相之言卽臣之言也僚相旣被譴臣亦當出去待命矣仍退出上曰右相以去就質言至於免冠階下國體所在誠未安矣銓曰旣已質言於榻前則右相處義無怪其如是矣至於吏判之言亦不過辭不達意而不審之失小秉執之義大處分俱涉過中矣上曰大臣旣已退出而日勢已晩卿宰閣臣先爲退去可也民始有隣等退出勉兢曰上自大臣下至三司交口力陳終靳反汗然則今日諸臣之召見不過爲詢問而已豈不悶菀乎上曰次對承旨外亦皆退出可也勉兢曰醫官等姑未請診何以爲之乎上曰副提調率醫官亦爲退去也命書傳敎曰知其積憊欲於還宮後遞職左承旨右承旨左副承旨同副承旨竝許遞命書榻敎曰政官牌招開政書九等退出上曰臺臣旣皆備員何不傳啓乎銓等曰今以得請爲主大臣卿宰俱爲同然故只以筵奏仰陳而啓辭則但當一番齊籲不可以縷縷煩達且原啓則已經卄餘年在於合辭之首尙未得請今宜先請收還全宥之命然後始可以次第傳啓矣重祚曰帝王之孝不在於伸私恩而當初京第之入置初無明白下敎故群下皆不得詳知此乃殿下之欺臣等也上曰此乃一時之權豈可如是爲說乎羲淳曰權之一字權而得中然後乃謂之權以其伸私恩而謂之權則是乃權而不得中也豈可謂之權乎聖學高明豈不知此事之不足爲權而辭令之間每以權字爲敎臣等不勝憂悶矣銓曰此賊之削其爵號在於戊戌臣於其時以臺臣陳疏首討援龍妻以爲例而鄭妻則實有浮於龍妻無異於漢之蓋主唐之太平豈可以屬籍之近有所假貸乎且世變人心自有古今之殊凡係隄防比古益嚴然後可以杜亂源而息禍萌亦不可以龍妻爲例矣樂游曰臣雖以史官登筵而方帶論思之任屢日求對之餘有召接之敎臣等顒望兪音及登筵席上下相持終靳允許夫以今日臣子頂天立地不知有此箇明義錄義理則將何所藉手而事我殿下乎伏願亟收成命焉上曰不必相持三司諸臣速爲退去可也銓等曰願承兪音而卽退矣上曰諫長幾年行公於臺職而每有做錯雖以向日請對時言之不爲伏閤啓辭而直以所懷書入豈有如許臺體乎此則諫長當爲避嫌矣銓曰此事未得請之前豈敢爲避嫌乎上曰雖不避嫌而此則所失非細不可仍置矣命書傳敎曰日前請對時做錯有難寬恕則不可强令察任大司諫宋銓許遞銓曰臣旣遞職不敢更言而當於闕內退俟反汗之命矣仍退出羲淳曰今日登對得請爲急而以區區格例間事諫長之至於被遞似如何矣上曰臺閣體例自別今日旣非齋日則豈可無端闕啓乎傳啓而不得請則更爲持難猶之可也豈可以臺臣登筵初不傳啓乎重祚曰鄭妻則自有原啓而此事則先請傳敎之還收而已若蒙允許則當自原啓而次第傳啓矣上曰豈有如許臺體臺臣旣有所奏則不可無批注書以不允書出批答讀奏可也賤臣承命讀之重祚曰雖承不允之批而此事則不敢以傳啓爲之矣上曰新入臺地者多不知故事矣臺啓一發之後雖承批之後重言復言期於得請或至盡日卽臺臣之職而亦臺閣之美規故雖於古昔優待臺閣之時亦不得不操制臺廳之不設房堗蓋亦欲使臺臣不能久坐而然也若能反覆爭難毋失臺閣之古規則固亦美事而此則不必然之事斯速退出可也重祚等曰臣等未得請而豈敢退去乎涵曰此事不得請則不可已而殿下之過擧非止一再凡係懲討邊事一直牢拒近來則至設禁令矣上曰禁者禁暴止亂之謂臺閣論事豈有禁令而於沁謫事則設此禁令蓋亦迫不得已而然矣大凡我國之事一番行之輒以爲例故或慮禁令之因以爲例思之每不覺怵然而年來設禁之事則自當別論百世之下當有恕之者矣事屬此事之外豈有設禁之理乎涵曰雖不設禁而言不見入則與設禁無異矣澣曰旣曰罪名全宥則中外見之者皆必以爲蕩滌其罪名矣上曰此則當爲之注釋矣日已向午而予則尙未御水剌酬應甚難爾等欲終日守此乎重祚等曰未承兪音何敢退出乎上曰予則果難酬應欲還內諸臣卽爲退出可也仍還內少頃口傳下敎曰吏判罷職傳敎勿爲頒布旣有政命同爲出牌事分付又敎曰當有下敎三司卽爲退去事分付諸臣以次退出